Komisijos sprendimas
2002 m. lapkričio 22 d.
iš dalies keičiantis Sprendimą 2001/765/EB, leidžiantį valstybėms narėms laikinai leisti prekiauti miško dauginamąja medžiaga, neatitinkančia Tarybos direktyvų 66/404/EEB ir 71/161/EEB reikalavimų
(pranešta dokumentu Nr. C(2002) 4525)
(tekstas svarbus EEE)
(2002/919/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/404/EEB dėl prekybos miško dauginamąja medžiaga [1] su paskutiniais pakeitimais, padarytais Austrijos, Suomijos ir Švedijos Stojimo aktu, ypač į jos 15 straipsnio 1 dalį,
atsižvelgdama į 1971 m. kovo 30 d. Tarybos direktyvą 71/161/EEB dėl Bendrijoje parduodamos miško dauginamosios medžiagos išorinės kokybės standartų [2] su paskutiniais pakeitimais, padarytais Austrijos, Suomijos ir Švedijos Stojimo aktu, ypač į jos 15 straipsnį,
atsižvelgdama į penkių valstybių narių pateiktus prašymus,
kadangi:
(1) Priede nurodytų rūšių dauginamosios medžiagos gavyba tam tikrose valstybėse narėse šiuo metu yra nepakankamai, dėl to negalima patenkinti tų rūšių dauginamosios medžiagos, atitinkančios Direktyvų 66/404/EEB ar 71/161/EEB nuostatas, poreikių.
(2) Kitos valstybės narės ir trečiosios šalys negali pateikti pakankamo kiekio atitinkamų rūšių dauginamosios medžiagos, dėl kurios būtų duodamos tokios pačios garantijos kaip ir dėl Bendrijos dauginamosios medžiagos ir kuri atitiktų Direktyvos 66/404/EEB ar Direktyvos 71/161/EEB nuostatas.
(3) Atitinkamai suinteresuotos valstybės narės, visų pirma Danija, Prancūzija, Airija, Nyderlandai ir Jungtinė Karalystė paprašė Komisijos pagal tas direktyvas leisti joms duoti leidimą prekiauti sėkla, atitinkančia ne tokius griežtus reikalavimus6 nei nustatyti tose direktyvose.
(4) Siekiant pašalinti šį trūkumą, paraiškas padavusioms valstybėms narėms turėtų būti leidžiama duoti leidimą ribotą laikotarpį prekiauti atitinkamų rūšių sėkla, atitinkančia ne tokius griežtus reikalavimus.
(5) Ryšium su Komisijos sprendimo 2001/765/EB [3] 6 straipsniu, dėl miško dauginamosios medžiagos biologinių ciklų reikėtų leisti parduoti turimas atsargas, dėl kurių yra duotas leidimas pagal šį sprendimą, kol jos baigsis.
(6) Dėl genetinių priežasčių sėkla turėtų būti renkama tam tikrų rūšių areale esančiose kilmės vietose ir turėtų būti duodamos pačios griežčiausios garantijos sėklos tapatumui užtikrinti.
(7) Sėkla turėtų būti prekiaujama tik tada, jei prie jos pridedamas dokumentas, kuriame nurodomi tam tikri duomenys apie minėtą sėklą.
(8) Bet kuriai valstybei narei turėtų būti leista duoti leidimą jos teritorijoje prekiauti sėkla, atitinkančia ne tokius griežtus reikalavimus dėl provenencijos, jei prekyba šia sėkla pagal šį sprendimą leidžiama Danijoje, Prancūzijoje, Airijoje, Nyderlanduose ir Jungtinėje Karalystėje.
(9) Reikėtų atitinkamai iš dalies pakeisti Sprendimą 2001/765/EB su pakeitimais, padarytais Sprendimu 2002/17/EB [4].
(10) Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/765/EB 6 straipsnis iš dalies keičiamas pridedant šią pastraipą:
"Nepaistant to, leidžiama prekiauti miško dauginamąja medžiaga, dėl kurios yra duotas leidimas pagal šį sprendimą ir kuri yra sukaupta iki 2002 m. gruodžio 31 d., kol baigsis jos atsargos."
2 straipsnis
Sprendimo 2001/765/EB I priedas iš dalies keičiamas pagal šio sprendimo priedą.
3 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 22 d.